Kommissionens beslutning

af 28. juni 2000

om den ved regional lov (region Sicilien) fastsatte støtteordning 23 af 28. marts 1995 om "sammenslutninger, der stiller kollektive garantier til små og mellemstore virksomheder" - fiskerisektoren

(meddelt under nummer K(2000) 1962)

(Kun den italienske udgave er autentisk)

(EØS-relevant tekst)

(2000/610/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til oprettelse af Det Europæiske Fælleskab, særlig artikel 88, stk. 2, første afsnit,

efter at have opfordret interesserede parter til at fremsætte deres bemærkninger i overensstemmelse med denne artikel, og

ud fra følgende betragtninger:

I. Sagsforløb

(1) Ved brev af 28. april 1995, registreret i Kommissionen den 7. juni 1995, anmeldte de italienske myndigheder den regionale lov (region Sicilien) 23 af 28. marts 1995 om de regler, der gælder for sammenslutninger, der stiller kollektive kreditgarantier til små og mellemstore virksomheder. Kommissionen modtog yderligere opysninger ved breve af 12. januar og 10. april 1996, registreret i Kommissionen den 19. januar og 22. april 1996.

(2) Den 12. juni 1996 besluttede Kommissionen at indlede proceduren efter EF-traktatens artikel 93, stk. 2 (nu artikel 88, stk. 2), vedrørende ovennævnte regionale lov. Den ordning, der indførtes med den regionale lov, omfatter en støttemekanisme for fiskerivirksomheder, der letter disses adgang til kredit og visse finansielle serviceydelser (factoring, leasing og kollektiv garantistillelse). I henhold til loven er der oprettet konsortier af kooperativer (consorzi fidi), der råder over en eller flere separate fonde, der skal garantere eller medvirke til at begrænse omkostningerne ved visse finansielle operationer, der gennemføres af medlemmerne. Kommissionen er af den opfattelse, at støtten både i starten og i forbindelse med disse konsortiers funktion er uforenelig med det fælles marked. For det første er den offentlige deltagelse i fonden gratis og tidsmæssigt ubegrænset. Støtten gives ikke kun i starten, og der er oven i købet planlagt flere successive kapitaltilførsler for at fastholde den offentlige deltagelse på mindst 50 % af fondens dotationsmidler. For det andet havde Kommissionen ikke de nødvendige oplysninger til at vurdere de forskellige former for støtte som ydelse af garantier, regional intervention i de finansielle omkostninger ved factoring og leasing samt drifts- og konsolideringslån (jf. Kommissionens brev SG(96) D/5784 af 26. juni 1996 til de italienske myndigheder, som er offentliggjort i De Europæiske Fælleskabers Tidende C 302 af 12. oktober 1996, s. 6).

(3) Den 8. januar 1998 og 21. december 1999 fremlagde de italienske myndigheder de oplysninger, Kommissionen havde anmodet om. Kommissionen har ikke modtaget bemærkninger fra interesserede parter eller fra andre medlemsstater.

II. Detaljeret beskrivelse af ordningen

(4) Den ordning, der er indført med ovennævnte lov, omfatter en støttemekanisme for fiskerivirksomhederne, der letter disses adgang til kreditter og visse finansielle serviceydelser (factoring, leasing og kollektiv garantistillelse). Man tilskynder derfor til etablering af virksomhedssammenslutninger gennem oprettelse af en juridisk person i form af et kooperativ eller et konsortium af kooperativer, der råder over en eller flere separate fonde, der skal garantere eller medvirke til at begrænse omkostningerne ved visse finansielle transaktioner, der gennemføres af medlemmerne.

III. De italienske myndigheders kommentarer

(5) Med brev af 21. december 1999 informerede de italienske myndigheder Kommissionen om følgende: Administrationen har aldrig modtaget nogen anmodning om støtte fra sammenslutninger af risikofonde inden for fiskerisektoren. Derfor har ordningen aldrig været anvendt. Den pågældende lov omfattede mulighed for at bevilge finansielle midler indtil 1997. Derfor må regionen Sicilien, hvis den ønsker at genindføre denne foranstaltning, gennemføre en ny foranstaltning, der specifikt gælder for ovennævnte situationer, og som igen skal anmeldes til Kommissionen.

IV. Vurdering af foranstaltningen

(6) Det fremgår af de informationer, der er fremlagt af de italienske myndigheder og anført under ovenstående punkt III, at denne ordning aldrig har været anvendt i fiskerisektoren, og at det under ingen omstændigheder vil være muligt at anvende den inden for rammerne af den lov, der er fremsendt til Kommissionen, idet det i henhold til selve loven er umuligt at bevilge finansielle midler efter 1998. En eventuel genoptagelse af ordningen er derfor kun mulig, hvis der anmeldes en ny lov, der specielt skal gælde for fiskerisektoren.

Der er derfor ikke længere grund til at fortsætte den af Kommissionen indledte procedure til undersøgelse af denne ordning, eftersom der ikke findes en sådan ordning i fiskerisektoren.

Derfor afsluttes denne procedure i henhold til artikel 7, stk. 2, i Rådets forordning (EF) nr. 659/1999 af 22. marts 1999 om fastlæggelse af regler for anvendelsen af EF-traktatens artikel 93 (nu artikel 88) (EFT L 83 af 27. marts 1999, s. 1), da grundlaget for anmeldelsen er faldet bort.

V. Konklusion

(7) I betragtning af det foregående mener Kommissionen, at undersøgelsesproceduren kan afsluttes -

VEDTAGET FØLGENDE BESLUTNING:

Artikel 1

Undersøgelsesproceduren vedrørende den regionale lov (region Sicilien) 23 af 28. marts 1995 for den del, der vedrører fiskerisektoren, er afsluttet.

Artikel 2

Denne beslutning er rettet til Republikken Italien.

Udfærdiget i Bruxelles, den 28. juni 2000.

På Kommissionens vegne

Franz Fischler

Medlem af Kommissionen